  vk.com (Владимир Головин) Анжелика Тихонова корреспондент Уваын рос-прос тупатъян ужъёс бере «Первомайский» лулчеберетъя юртэз усьтӥзы. Со сярысь Ува ёрослэн тӧроез Владимир Головин «ВКонтакте» мерлыко вотэсысь бамаз ивортӥз. Ужъюртэз «Комплексное развитие сельских территорий» федерал программа улсын лэсьтӥзы. Отын 16 пӧртэм клубъёс ужало, кудъёсаз 5 аресысен кутскыса 250 пала адями ветлэ. Кызьы веразы ивортодэтъя «Удмуртия» агентстволэн корреспондентэзлы ёрос администрацилэн пресс-службаяз, лэсьтӥськисьёс лулчеберетъя юртысь выжез, вӧлдэтъёсты, борддоръёсты выльдӥзы, шуныт вуттӥсь гумыосты, сценаез тупатъязы, укнооссэ вошъязы, выль ӧсъёс пуктылӥзы, отмосткаос кисьтӥзы. Со сяна, тазалыксыя ӧжыт быгатонлыкъем адямиослы пандусъёс пуктӥзы. Пусъём, ёросын та федерал программа улсын пуктэм яке тупатъям ньылетӥез ужъюрт луэ ини. Кемалась ик ӧвӧл Нылгаысь тазалыкез кыдатонъя но шутэтсконъя центр ӧсъёссэ усьтӥз. Нош эшшо азьвылгес тупатъян ужъёс бере Поршур-Тукляысь но Бадӟым Жужгесысь культура юртъёс усьтӥськизы. Тодэ вайытом, та нуналъёсы Ижкарысь Суредан устолыкъя элькун музейысь Бадӟым залэз тупатъям бере калыклы усьтӥзы. Тегъёс: Удмуртия Ува тупатъянужъёс Лулчеберет  